Akryl bliver i stort omfang brugt i optiske sammenhænge, hvor de strukturelle egenskaber er sekundære. Men ved visse konstruktioner er det ekstremt vigtigt, at det kan modstå prædefinerede statiske og dynamiske påvirkninger – det kan eksempelvis være gangbroer eller akvarier. Konstruktion i akryl er mere kompleks end den er i eksempelvis stål, fordi både tid og temperatur har indflydelse på akrylens egenskaber. Akryl er visko-elastisk og stål er lineærelastisk-idealplastisk. Det betyder, at akrylens styrke vil ændre sig afhængig af, hvor lang tid det er belastet og ved hvilken temperatur. Samtidig svækkes styrken, når det udsættes for UV og især organiske opløsningsmidler. Akryl brugt i højere sikkerhedsgrupper må og skal derfor inspiceres regelmæssigt.